runetrust/blame-folketinget-dk huggingface dataset:
Frank Jensen (S), 1999-12-08:
Som jeg tidligere har tilkendegivet, er det Justitsministeriets opfattelse, at personer, der har fået en udvisningsdom, ikke efterfølgende kan få dansk indfødsret ved erklæring. Jeg har endvidere oplyst, at Justitsministeriet i fredags rekvirerede den pågældende sags akter fra Fyns Statsamt, og at ministeriet nu vil se nærmere på denne sag med henblik på at træffe afgørelse i sagen i begyndelsen af det nye år efter høring af den pågældende.
Ellen Trane Nørby (V), 2021-12-14:
Det har vi, fordi vi synes, det er enormt ærgerligt, at vi nu har en socialdemokratisk regering, som i den grad har valgt at føre ideologisk blokpolitik på børneområdet, og som har brudt med årtiers samarbejdspolitik på børneområdet, hvor vi har lavet brede politiske aftaler, hvor man selvfølgelig har inviteret alle Folketingets partier til vigtige forhandlinger om, hvordan vi styrker og udvikler børneområdet i Danmark, og som i stedet for har lavet snævre aftaler, hvor man kun har inviteret de røde partier og Radikale Venstre fra Folketinget.
Flemming Møller Mortensen (S), 2025-05-27:
Så er det jo rigtigt, at kigger vi tilbage, havde vi et meget stort og integreret samarbejde med Kina, men siden 2023 har der været en skærpet tilgang over for Kina, og det har jo også været et modsvar på den tiltagende aggressive adfærd fra kinesisk side, som er registreret i mange sammenhænge.
Lene Espersen (KF), 2004-05-12:
Selv om jeg så ikke kan forholde mig som justitsminister til de omhandlede udtalelser, vil jeg godt understrege, at de holdninger, som Hizb-ut-Tahrir repræsenterer, det menneskesyn og den intolerance, som det repræsenterer, det hører simpelt hen ikke hjemme i det danske samfund. Derfor synes jeg, at vi har en meget væsentlig opgave,
Pernille Blach Hansen (S), 2005-06-08:
Det er jo en forlængelse af den diskussion, man har haft, hvor en sag blev bragt til Højesteret om de 2-meters-bræmmer, der var langs vandløbene, som landmændene blev pålagt ikke at dyrke, og hvor der fra Højesterets side blev sagt, at det skulle der ikke kompenseres for, for det var en generel regulering.
Kristian Pihl Lorentzen (V), 2010-05-20:
Derfor vil jeg gerne spørge hr. Kim Christiansen, om Dansk Folkeparti er med på, at en af finansieringskilderne kunne være at få udenlandske bilister til at bidrage til den danske infrastruktur f.eks. via en østrigsk vignetordning, som er meget enkel at administrere.
Pernille Bendixen (DF), 2016-11-30:
Men altså, den her person er jo også en person, som f.eks. har nægtet at skrive under på grundloven, som har været talsmand for de 11 organisationer, som i sin tid sagsøgte Jyllands-Posten efter Muhammedtegningerne, som har udtalt, at danske soldater er et legitimt mål, og som jo altså ikke vil give hånd til mænd.
Ole Hækkerup (S), 2012-11-15:
Jeg tror, man må sige, at med henblik på at give den bedste besvarelse af hr. Tom Behnkes spørgsmål, så er jeg helt sikker på, at det skal vi overlade til ministeren, men sikkert også give det i en skriftlig form via udvalget, sådan at besvarelsen også bliver offentligt tilgængelig for alle.
Per Clausen (EL), 2006-05-19:
Skolen lægger beslag på en stor del af børnenes dag, så lad os dog bruge den opmærksomhed fra elevernes side til at give dem noget mad, som er fremstillet af gode råvarer, og som er behandlet ordentligt, så det er nok med en god smag, som er en anden smag end den, der kommer af sukker, fedt og smagsforstærkere.
Pernille Vigsø Bagge (SF), 2005-11-30:
For det fjerde: Begrundes en afskedigelse i menighedsrådets økonomiske forhold, skal det kunne dokumenteres, at der rent faktisk mangler penge, og en nyoprettelse af en lokalt finansieret præstestilling kan kun ske i det omfang, at de økonomiske forhold har ændret sig.
Morten Østergaard (RV), 2014-04-03:
Det afhænger jo helt af, hvilke konsekvenser dem, der sælger varerne, tager af, at der bliver ens regler og dermed lige og fair konkurrence mellem dem, der sælger den her slags ydelser, uanset om de bor i Danmark, når de sælger dem, eller de har lagt deres virksomhed i et andet EU-land.
Lars Løkke Rasmussen (V), 2002-10-31:
Jeg kan så forstå på nogle af dem, der flittigt har taget ordet, og som jo allerede har markeret igen, kan jeg se, at det her er et ufattelig dårligt lovforslag, og det er selvfølgelig også rigtigt, hvis man har det udgangspunkt, at målsætningen er at kradse flest muligt penge ind.
Johanne Schmidt-Nielsen (EL), 2008-04-09:
Jeg mener, at det afgørende er, at man med det her forslag giver den enkelte præst i folkekirken mulighed for at foretage en vielse af to mennesker af samme køn, det vil sige at tage skridt nummer to, hvor folkekirken i dag siger, at det er op til den enkelte præst at finde ud af, om man ønsker at udføre et kirkeligt ritual.
Karen Jespersen (V), 2000-02-02:
Så når vi snakker om en forstærket indsats fra regeringens og Folketingets side, så mener jeg, det er meget vigtigt, at vi ikke glemmer at fastholde kommuner og amter på deres ansvar. For kommunerne drejer det sig jo om vilkårene for en mere permanent hverdagstilværelse, mens amternes ansvar jo drejer sig om at sørge for, at der er akutte overnatningsmuligheder og bomuligheder.
Anne-Marie Meldgaard (S), 2000-12-05:
Der er også tale om tunge pleje- og behandlingsopgaver, der i dag varetages af hjemmesygeplejersker, og det kan være vanskeligt at sikre patienterne et sammenhængende behandlingsforløb, hvis ikke vi fastholder, at det skal foretages af sygeplejersker, der er ansat hos kommunerne - de kommuner, som har ansvaret for både patienten og kvaliteten af de udførte plejeopgaver.
Aki-Matilda Høegh-Dam (SIU), 2021-05-18:
Det land, som har suveræniteten lige nu, er Danmark, og når vi har rodet lidt rundt i hele konstruktionen af, hvad det vil sige at være en del af et rigsfællesskab og prøvet at gradbøje lovgivningen her og der, er vi faktisk kommet lidt tættere på lidt mere selvbestemmelse til Grønland og Færøerne, men i bund og grund har vi ikke et reelt føderalt samarbejde, et reelt rigsfællesskab, og det er det, vi gerne vil komme mere ind på fra Siumuts side.
Rune Lund (EL), 2006-02-03:
Derfor skal staten stadig støtte biavlen i et vist omfang også økonomisk, så der vedbliver at være nogle gode rammer omkring biavlen med bisagkyndige og biavlskonsulenter og dækning af sagsomkostninger, når bier er blevet forgiftet af sprøjtegifte, og den skyldige ikke kan findes.
Zenia Stampe (RV), 2024-02-22:
Men ofte er det jo alligevel sådan med statistikken, at selv om der er nogle dårlige ting, hvor de er overrepræsenteret, så er der stadig væk et stort flertal, der hver eneste dag beviser, at det kan lade sig gøre – at det kan lade sig gøre at være statsløs palæstinenser, muslim og samtidig være dansker på alle tænkelige måder.
Peter Skaarup (DF), 2012-06-06:
Hvis man læser der på side 76, kan man bl.a. læse følgende: »Regeringen vil derfor forpligte sig til et program for god regeringsførelse, som med konkrete tiltag skal sikre en bedre lovkvalitet og forbedre de generelle muligheder for at kontrollere regeringens embedsførelse.«
Sigurd Agersnap (SF), 2024-04-03:
Og i forhold til Skole og Forældres tal, der viser, at der er flere henvendelser, skal man huske at tage højde for, at de to første år, hvor forældrerådgivningen var der, var under coronanedlukningen af skolerne, og derfor er der en rimelig naturlig forklaring, synes jeg, på de store stigninger i tallene.
Frank Aaen (EL), 2008-09-09:
Hvis det var småsparerne i Roskilde Bank, hvis det var småinvestorerne som f.eks. den unge pige, jeg talte om før, som skulle reddes, var vi villige til at være med til at åbne pengepungen for statens vedkommende, men når det eksempelvis drejer sig om en spekulant, der skal have hjælp i forbindelse med 1,3 mia. kr., han var lige ved at miste, sker det ikke med Enhedslistens støtte.
Lars Løkke Rasmussen (V), 2002-05-27:
Den anden ting er, at Socialdemokratiet - desværre jo så godt hjulpet af dem, der har været med til at skrive det forslag til vedtagelse, som jeg da skal beklage betyder at vi så ikke kan få enighed - tegner et billede af, at det sådan nærmest var stegte duer, der var ved at flyve ind i munden på en række jyske amtsborgmestre, og så griber vi ud efter dem og fjerner disse stegte duer fra Erhvervsministeriet; det var jo i virkeligheden ikke stegte duer, men fugle på taget.
Inger Støjberg (V), 2011-03-15:
Det var så det, jeg gav et eksempel på fra den 8. februar her i år, hvor der skulle ske en opdatering, i øvrigt i tidsrummet fra klokken 19 og så ca. 2 timer frem, hvilket jo er et godt tidsrum, fordi det nok ikke er det tidsrum, hvor der er allerflest, der går ind og anmelder.
Karen Ellemann (V), 2009-11-04:
Initiativerne er for det første den pulje, som spørgeren kender, på de 500 mio. kr. til skatteforhøjelser i et mindre antal kommuner og for det andet en ekstraordinær forhøjelse af særtilskudspuljen til 500 mio. kr. i 2010 til vanskeligt stillede kommuner.
Hans Kristian Skibby (DD), 2023-04-27:
For det kan godt være, at det er en festdag, når man er rigtig, rigtig rød, men det er ikke en festdag, når man parkerer regningen ovre hos landbruget og alle mulige andre steder og hos de folk, som ikke ønsker at benytte sig af et fradrag for at have medlemskab af en rød fagforening.
Mikkel Dencker (DF), 2011-04-05:
Bl.a. er lov- og regelgrundlaget, som vedrører området, allerede i gang med at blive opdateret og kigget efter for at se, om der er noget, der skal ændres, ligesom der også skal udarbejdes nogle klare retningslinjer for, hvordan cloud computing skal bruges inden for det offentlige.
Keld Albrechtsen (EL), 1998-01-13:
Jeg håber, hr. Estrup virkelig stadigvæk energisk arbejder for atomvåbenfri zoner, men hr. Estrups svar var jo mildt sagt ikke videre klart. Hr. Estrup blev spurgt, hvordan Det Radikale Venstre helt præcist vil foreslå, at vi kommer nærmere til etablering af en atomvåbenfri korridor i bl.a. Østersøområdet, og vi fik et overordentlig tåget og kryptisk svar.
Høgni Hoydal (T), 2007-03-22:
I udvalgsarbejdet har vi stillet erhvervsministeren en masse spørgsmål om lufthavnen i Færøerne og Investeringsfonden, og det fremgår af ministerens svar, at der er behov for meget betydelige investeringer i lufthavnen i Færøerne, både i selve landingsanlægget og i de tekniske faciliteter, og at de vurderede udgifter efter al sandsynlighed er langt større end den kapital, der nedkapitaliseres i det her lovforslag.
Tina Nedergaard (V), 2010-03-05:
Så har jeg lige en enkelt bemærkning: Det gælder også, at der er visse partier, der har bidraget til at skabe disse miljøer, og der er visse partier, der ikke har, og de partier, der ikke har, skulle måske ikke kritisere fru Marlene Harpsøes parti for ikke at have gjort noget, for hun har været en del af det.
Magnus Heunicke (S), 2020-06-03:
Ja, det kan jeg afvise fuldstændigt, og bare for lige at dæmpe gemytterne her i Folketingssalen: Hvis man sammenligner med sidste gang, vi havde en ekstraordinær situation – det var på VK-regeringens vagt efter sygeplejerskekonflikten tilbage i 2008 og 2009 – så lavede man faktisk også en plan for genindførelse.
Morten Bødskov (S), 2021-10-14:
Jeg synes ikke, det gør noget, at vi laver den her sidestilling, således at de virksomheder, som alene er skattepligtige efter kulbrinteskattelovens § 3 – for at være helt nøjagtig – nu bliver ligestillet med de virksomheder, som allerede i dag har muligheden for det.
Tom Behnke (FRI), 2001-01-25:
Vi har eksempler på folk, der har været i arbejdsprøvning og kan fremvise seks-syv speciallægeerklæringer, der siger, at der ikke er noget at komme efter, og alligevel så sidder man nede på kommunen og siger: Ja, men lad os lige prøve én gang til.
Brian Mikkelsen (KF), 2012-11-15:
Det øgede antal udenlandske overnatninger giver en ekstra eksportindtægt på 794 mio. kr. til betalingsbalancen og ekstra indtægter til statskassen på 373 mio. kr., og den samlede beskæftigelseseffekt af det øgede antal udenlandske overnatninger er 1.200 årsværk.
Stine Brix (EL), 2017-11-24:
Ændringen af reglerne betyder, som mine kollegaer har været inde på før mig, at man ikke vil kunne komme til at stå i den situation, at en erstatning, man har fået udbetalt – der kan være gået måneder og år – senere kan kræves tilbagebetalt. Det synes vi er godt.
Jens Christian Lund (S), 2010-02-03:
Finder ministeren, at forslaget i regeringens forbrugerpolitiske handlingsplan om at styrke indsatsen mod vildledende långivning på det såkaldte grå lånemarked er tilstrækkeligt til at beskytte forbrugerne, når eksempelvis Forbrugerrådet anbefaler mere effektive tiltag som et loft over ÅOP og forbud mod sms-lån?
Bertel Haarder (V), 2004-02-25:
Den blotte omstændighed, at udlændingen har været udsat for vold kan således ikke i sig selv føre til en opholdstilladelse, og det er efter min mening en ganske rimelig og nødvendig måde at administrere det på. Siden 1998 har i alt 275 udlændinge påberåbt sig voldelige overgreb i forbindelse med samlivets ophævelse.
Per Clausen (EL), 2005-03-31:
Det betyder, at hr. Dohrmann mener, at det er bedre at have et system, som har samme omfang som de gamle amter, men som er løsrevet fra en direkte politisk indflydelse, eller hvor den politiske indflydelse udøves gennem bestyrelser og gennem indirekte valg, end at have embedsmænd, der er underlagt direkte valg til politisk ledelse.
Søren Søndergaard (EL), 2002-01-09:
Det kan så undre lidt, når man kan konstatere, at udenrigsministeren på et pressemøde i går kunne oplyse, at langt størstedelen af det bidrag, som vi i december i huj og hast og uden nogen reel diskussion og uden rimelige og ordentlige svar på de spørgsmål, der blev stillet, besluttede at sende af sted, slet ikke er kommet nogen vegne.
Juliane Henningsen (IA), 2011-05-31:
Jeg synes, at det er rigtig positivt, at danske så vel som grønlandske politikere værner om den grønlandske natur, og jeg synes, at det er rigtig positivt, at man bidrager med mulige løsningsforslag til de aktiviteter, der er, og det er jo ulovlige aktiviteter.
Leif Lahn Jensen (S), 2020-01-07:
Vi går sådan set ind for optjeningsprincipper til udlændinge, men det her ramte mange danskere, som gerne ville yde en ekstra indsats og tage ud i verden og arbejde for deres virksomhed i en længere periode og forhåbentlig komme tilbage igen klogere og med mere viden.
Hans Christian Schmidt (V), 2011-03-03:
blive fulgt op af et mere fyldigt lovforslag til efteråret, og her vil jeg se på en række forhold, som udspringer af ønsker fra branchen, overenskomstparterne og myndighederne om regelforenkling, bedre kontrol m.v. I forhold til forordningen er der i dag danske særkrav om obligatorisk uddannelse, egenkapital og regler om restancer til det offentlige.
Peter Christensen (V), 2004-01-30:
Det Økonomiske Råds seneste rapport konkluderer, at en fjerdedel af væksten i Danmark skyldes investeringer i forskning og uddannelse. Der er altså ingen tvivl om, at fremtidsfonden vil være medvirkende til at sætte Danmark på kortet som et af verdens mest højteknologiske samfund.
Dennis Flydtkjær (DF), 2021-11-25:
Der er givet et svar fra skatteministeren, hvor han siger – og det er selvfølgelig med usikkerhed – at der vil blive forbrugt 8 millioner flere cigaretter, fordi man putter en afgift på nikotinposer, altså fordi der kommer et incitament til netop at ryge i stedet for bruge nikotinprodukter, som trods alt er mindre skadelige.
Per Clausen (EL), 2005-03-30:
Så vil jeg bare sige til statsministeren, at jeg tror nok, at nogle opfatter statsministerens meget bastante afvisning af, at man snakkede om det, at det var på tale, som om der hverken blev fremført nogen synspunkter af Bill Gates i den her forbindelse eller nogen synspunkter, der handlede om, at det kunne få nogle konsekvenser.
Kristian Thulesen Dahl (DF), 2021-04-13:
Nej, men så vidt jeg husker, er det en gammel kollega herindefra, der brillerer ved at ligge på toppen af »Dansktoppen«, og det synes jeg da tjener til ære, altså at man i virkeligheden også fra Enhedslisten kan levere så gode produkter til vores fælles musiksmag, altså at vi i virkeligheden kan lytte til noget af det samme musik.
Benny Engelbrecht (S), 2010-01-21:
Alt i alt kan det derfor undre, at en så omfattende og alvorlig problemstilling, som jeg kan høre at også Venstres ordfører har givet udtryk for at det er, og som ministeren har givet udtryk for at det er, kan aflæses med sølle 1,2 mio. kr. på Sundhedsministeriets budget, en bevilling, som dækker over et program for overvågning af mænds sædkvalitet.
Marianne Jelved (RV), 2006-12-07:
Nu tænker jeg på at bede om hr. Thulesen Dahls kommentar til, at Dansk Folkepartis miljøordfører på et tidspunkt, hvor man er langt henne i forhandlingerne, nægter at lade andre partier deltage i den del af finansloven, som drejer sig om miljø, og som miljøministeren har forhandlet med en række ordførere uden for Dansk Folkepartis og V’s og K’s kreds.
Hans Christian Schmidt (V), 2013-04-02:
Dermed skal jeg selvfølgelig også opfordre til, at Miljøudvalget i eftermiddag tager beslutning om, at man vil respektere det arbejde, der foregår i Landdistriktsudvalget, så vi kan blive sidestillet og komme med de synspunkter, som også er meget vigtige, synes vi i hvert fald, for det her lovforslag.
Peder Hvelplund (EL), 2020-10-30:
Det bliver jo ikke tilfældet med det her – der konstaterer vi jo bare, at der er folk, der er mistænkt for at have begået alvorlige forbrydelser, og som ovenikøbet er danske statsborgere, som vi har en form for forpligtelse over for, men dem lader vi så bare gå; vi fratager dem statsborgerskabet og siger, at de så kan gå rundt og gøre, som de plejer.
Elsebeth Gerner Nielsen (RV), 2004-05-12:
»Vil ministeren redegøre for, hvorfor Hizb-ut-Tahrir er forbudt i Tyskland, andre nordiske lande samt England og Frankrig og i Sverige anses for en terrororganisation, når organisationen er tilladt i Danmark, og kan ministeren i denne sammenhæng bekræfte, at medlemmer af foreningen i Tyskland og England er blevet dømt for vold?«
Marlene Borst Hansen (RV), 2012-02-21:
Det er først og fremmest vigtigt at slå fast, at vi ikke har noget imod konstruktionen, og tanken om at samle udbetalingen af de tusindvis af ydelser, som hver måned udbetales af det offentlige til borgerne, er der god ræson i; der er et godt effektiviseringsrationale i at samle alle de ukomplicerede overførsler, som langt de fleste overførsler er.
Per Clausen (EL), 2011-02-03:
Derfor er sådan en liste over hjemmesider, hvor man kan regne med at tingene er i orden, virkelig, virkelig vigtig, ligesom det også er meget vigtigt at sikre, at informationen om den kommer ud, sådan at folk i hvert fald der, kan man sige, kan træffe nogle dispositioner, der gør, at de kan beskytte sig selv mod ting, der ellers kan være uigennemskuelige.
Svend Erik Hovmand (V), 2002-10-24:
Den selvkontrollerende effekt, som består i, at de kontraherende parter har modstående interesser, og som i disse tilfælde gør skattekontrol med afregningspriser irrelevant, eksisterer jo ikke eller kun i meget ringe omfang, når parterne på hver side af bordet repræsenterer den samme koncern.
Niels Helveg Petersen (RV), 2006-05-31:
Grundlovsfædrene havde den forståelse, at når man nu kom ud over fasen med at give en grundlov, så kunne man i virkeligheden ikke helt i den grundlovgivende rigsforsamling blive enige om, hvad der skulle stå om folkekirken, og så lavede man et hjørnespark og skrev, at det ordnes ved lov.
Peder Hvelplund (EL), 2022-05-06:
Som ministeren ved, deler jeg jo fuldstændig begejstringen over det her lovforslag, og jeg tænker også, at ministeren er klar over, at hele spørgsmålet omkring ulighed i sundhed og forebyggelse er vigtige elementer for Enhedslisten, og det var derfor, vi i den første finanslov kæmpede for et løft til psykiatrien, hvor vi fik afsat de 600 mio. kr., og nu får vi så det her i forhold til at sikre vederlagsfri tandbehandling op til det fyldte 22. år., nemlig en konkret udvidelse af velfærdsrettighederne.
Merete Scheelsbeck (KF), 2021-02-25:
Men jeg kan også godt forstå, hvis der sidder borgere i nogle af de betalende kommuner, som synes, at det er en urimelig fordeling: Hvorfor skal sygeplejersken i Gentofte have et kæmpe skattesmæk, så sygeplejersken i Kalundborg kan få en skattelettelse?
Marlene Ambo-Rasmussen (V), 2026-02-05:
Når vi kigger tilbage på tallene fra rædselsåret 2016, tror jeg det var, og nu har jeg dem ikke med mig herop på talerstolen, men det var 15.000 eller lignende, der fik et dansk statsborgerskab, så kan vi jo nu heldigvis se, at vi er nået ned i et leje, hvor det giver mere mening.
Karin Nødgaard (DF), 2014-04-11:
Derfor er det så også væsentligt, at magt er noget af det allersidste, der gribes til, og at det kun sker for at beskytte den unge, hvis man skønner, at han eller hun er til fare for sig selv, eller hvis opførslen ses som en trussel mod de øvrige beboere og ansatte på et anbringelsessted.
Line Barfod (EL), 2007-03-22:
Nøjagtig ligesom man har lagt vægt på at have nogle uafhængige dommere, har man også fra starten af, da man begyndte at opbygge et retssystem, lagt vægt på at have nogle advokater, som kan hjælpe de borgere, der kommer i klemme; som på den ene eller den anden måde kan hjælpe dem med de retssager, de måtte have, så de kan få adgang til retfærdighed, så de får muligheden for at få deres sag prøvet i retssystemet.
Mette Thiesen (DF), 2024-01-16:
Jeg vil egentlig også godt anerkende, at ordføreren er meget optaget af det her – det ved jeg – og jeg glæder mig også til, at vi i Retsudvalget snart får en høring om det her, som jeg melder mig til at være med til at arrangere, så vi netop får nogle fagfolk ind at tale om det her.
René Skau Björnsson (S), 2001-12-12:
Vi har ønsket at give børnefamilierne en bred vifte af muligheder til at træffe nogle individuelle valg til at tilrettelægge deres familieliv på bedst mulig måde, og derfor er det selvfølgelig som forslagsstiller brandærgerligt, at der ikke er flertal for forslaget her i dag, men jeg er glad for, at der er mange, der har kunnet se de problemstillinger, der rører sig på området, og også, at specielt Det Konservative Folkeparti var meget enig i, at det kunne blive et stort problem.
Anders Fogh Rasmussen (V), 2002-10-23:
Det er det simpelt hen, fordi sådan som vores folkestyre fungerer i vore dage, er der så massivt et antal af medier, at hvis det overhovedet skal være fysisk muligt for en minister at betjene pressen - og på en ordentlig måde - så er man simpelt hen nødt til at have en til at hjælpe sig.
Mette Frederiksen (S), 2015-05-22:
Det er derudover Justitsministeriets vurdering, at beslutningsforslaget fra Dansk Folkeparti ikke vil kunne gennemføres inden for rammerne af Danmarks internationale forpligtelser, navnlig den europæiske menneskerettighedskonventions artikel 8 om retten til respekt for bl.a. familielivet.
Kenneth Fredslund Petersen (DD), 2024-01-24:
Altså, vil ministeren set i lyset af det, der er fremkommet, altså at den af regeringen fremsatte finansiering til indførelse af det fulde landevejsprincip ikke er fyldestgørende, skitsere, hvordan regeringen vil sikre, at pengene findes, således at løftet om et fuldt landevejsprincip hele året fastholdes?
Pia Adelsteen (DF), 2012-02-23:
Hvis man er imod euroen, hvordan kan man så stå som parti og sige, at man i øvrigt går ind for, at vi deltager i en økonomisk politik, som er helt legitim for de lande, som har en fælles valuta, fordi de jo er nødt til at have en overordnet fælles valutapolitik.
Kristian Thulesen Dahl (DF), 1997-10-30:
Det kunne være interessant at få at vide, om de er gået under jorden, eller om det er sådan, at myndighederne præcis ved, hvor de er, så hjemsendelsen kan finde sted, når myndighederne får taget sig sammen til at finde ud af, at det kan lade sig gøre.
Morten Helveg Petersen (RV), 2000-12-14:
Finansloven opfylder på mange måder denne målsætning med satsning på uddannelse og forskning, og derudover lægger vi fra radikal side særlig vægt på håndsrækningen til privatejede virksomheder med generationsskifteproblemer samt bruddet af arbejdsformidlingens monopol.
Michael Aastrup Jensen (V), 2019-12-19:
Så vi kan sagtens tage en diskussion om de her forskellige krige, men der viser vi jo også med tydelighed, at vi altså gør det, fordi vi faktisk ønsker at gøre en forskel, og hvis vi ikke havde gjort det, ville civilbefolkningen i Afghanistan stadig væk leve under et af de værste regimer, verden nogen sinde har set.